
Text rozhodnutia
Súd: Krajský súd Košice Spisová značka: 9Co/713/2015 Identifikačné číslo súdneho spisu: 7613231607 Dátum vydania rozhodnutia: 16. 11. 2016 Meno a priezvisko sudcu, VSÚ: JUDr. Dana Popovičová ECLI: ECLI:SK:KSKE:2016:7613231607.3 ROZSUDOK V MENE SLOVENSKEJ REPUBLIKY Krajský súd v Košiciach v senáte zloženom z predsedníčky senátu JUDr. Dany Popovičovej a sudcov JUDr. Miroslava Sogu a JUDr. Táni Veščičikovej v spore žalobkyne: E. J., W.. X. X. XXXX, F. U. N., N. XXX/XX, zastúpenej JUDr. Jánom Burocim, advokátom so sídlom v Spišskej Novej Vsi, Chrapčiakova 7, proti žalovanej: Rapid life životná poisťovňa, a.s., so sídlom v Košiciach, Garbiarska 2, IČO: 31 690 904, o zrušenie rozhodcovského rozsudku, o odvolaní žalovanej proti rozsudku Okresného súdu Spišská Nová Ves zo dňa 22. 9. 2015 č.k. 10C/162/2013-181 takto r o z h o d o l : P o t v r d z u j e rozsudok. Žalovaná je povinná nahradiť žalobkyni trovy odvolacieho konania v celom rozsahu. o d ô v o d n e n i e : 1. Okresný súd Spišská Nová Ves (ďalej len "súd prvej inštancie") rozsudkom zrušil rozhodcovský rozsudok Arbitrážneho súdu Košice so sídlom Alžbetina 41, Košice, spisovej značky 3C/2966/2012 zo dňa 19. 1. 2012. Žalovanej uložil povinnosť nahradiť žalobkyni trovy konania 398,13 eur na účet právneho zástupcu žalobkyne, do 3 dní od právoplatnosti rozsudku. Žalovanej uložil povinnosť zaplatiť na účet Okresného súdu Spišská Nová Ves súdny poplatok z návrhu vo výške 331,50 eur, do 3 dní od právoplatnosti rozsudku. 2. Súd prvej inštancie po vykonanom dokazovaní a po právnom posúdení veci v zmysle § 343d ods. 1 zákona č. 335/1995 Z.z. Exekučný poriadok, § 54 ods. 1, § 40 ods. 3, § 40 ods. 1, ods. 2, § 41 ods. 1, § 43 ods. 1 zákona č. 244/2002 Z.z. o rozhodcovskom konaní, § 372w O.s.p.,§ 52 ods. 1 - 4, § 53 ods. 1 - 3, § 53 ods. 4 písm. r/, ods. 5 Občianskeho zákonníka, článku 3 ods. 1 Smernice Rady 93/13/EHS o nekalých podmienkach v spotrebiteľských zmluvách uzavrel, že poistná zmluva uzavretá medzi stranami sporu o nároku, z ktorej rozhodoval rozhodcovský súd, je spotrebiteľskou zmluvou podľa všeobecných ustanovení Občianskeho zákonníka. Z poistných zmlúv je zrejmé, že žalovaná ako poisťovateľ konala v rámci predmetu svojej činnosti podľa výpisu z obchodného registra, pričom žalobkyňa je spotrebiteľkou, nakoľko uzatvorila zmluvu ako fyzická osoba. Z predložených poistných zmlúv, ani rozhodnutí rozhodcovského súdu nie je zrejmé, aby žalobkyňa pri uzatváraní poistnej zmluvy konala v rámci svojej obchodnej alebo podnikateľskej činnosti. Pre spotrebiteľské zmluvy je pritom charakteristické, že sa jedná o zmluvy, ktoré sú uzatvárané opakovane s veľkým počtom zákazníkov, pričom návrhy týchto zmlúv sú pripravované vopred na predtlačených tlačivách a spotrebiteľ nemá možnosť zmeniť obsah takto navrhnutých zmlúv. Aj v predmetnej veci poistná zmluva bola vyplnená na vopred pripravenom predtlačenom tlačive, do ktorého boli len vpísané údaje týkajúce sa žalobkyne. Žalobkyňa sa domáhala zrušenia rozhodcovského rozsudku z dôvodu neplatnej rozhodcovskej doložky, pričom žaloba bola z jej strany podaná v zákonom stanovenej lehote 30 dní, čo je zrejmé z toho, že rozhodcovský rozsudok bol žalobkyni doručený 24. 9. 2013 a žaloba podaná na súd dňa 21. 10. 2013. Vykonaným dokazovaním mal súd prvej inštancie za to, že žaloba bola zo strany žalobkyne podaná dôvodne. Dôvodom zrušenia rozhodcovského rozsudku je skutočnosť, že rozhodcovský súd rozhodol vo veci na základe neplatnej rozhodcovskej doložky. Rozhodcovská doložka, na základe ktorej rozhodcovský súd rozhodol, je súčasťou Všeobecných poistných podmienok. Konkrétne je uvedená v článku XV. všeobecných poistných podmienok s názvom Rozhodcovské konanie. Je tak súčasťou dlhého neprehľadného textu písaného malými písmenami a splýva s ostatnými podmienkami uvedenými vo všeobecných poistných podmienkach. Podľa rozhodcovskej doložky všetky vzájomné spory a sporné nároky z poistenia budú rozhodnuté v rozhodcovskom konaní. Rozhodcovská doložka tak znemožňuje poistenému - spotrebiteľovi zvoliť si spôsob riešenia prípadného sporu a núti ho v prípade sporu alebo sporných nárokov podrobiť sa výlučne rozhodcovskému konaniu. Tým mu je ako spotrebiteľovi odobratá možnosť brániť svoje práva pred všeobecným súdom. Uvedená rozhodcovská doložka spôsobuje značnú nerovnováhu v právach a povinnostiach zmluvných strán v neprospech spotrebiteľa. Súd v tejto súvislosti poukázal aj na smernicu Rady č. 93/13/EHS, ktorá uvádza niektoré nekalé podmienky vo svojej prílohe, kde podľa písm. q/ bod 1 tejto prílohy neposkytnúť spotrebiteľovi právo alebo mu brániť v uplatňovaní práva podať žalobu alebo podať akýkoľvek iný opravný prostriedok, najmä vyžadovať od spotrebiteľa, aby riešil spory neupravené právnymi ustanoveniami výhradne arbitrážou, nevhodne obmedzovať prístup k dôkazom alebo ukladať mu povinnosť dôkazného bremena, ktoré by podľa práva, ktorým sa riadi zmluvný vzťah, malo spočívať na inej zmluvnej strane. Podľa toho je teda neprijateľné, aby rozhodcovské konanie bolo dojednané ako výlučný prostriedok riešenia sporov z akejkoľvek spotrebiteľskej zmluvy. Rozhodcovská doložka je tak poukazujúc na ustanovenie § 54 ods. 4 písm. r/ Občianskeho zákonníka neprijateľnou podmienkou a teda je neplatná. 3. Súd prvej inštancie mal za to, že predmetná rozhodcovská doložka nebola individuálne dojednaná, tak ako to tvrdila žalovaná. Pokiaľ poukazovala na osobitné zmluvné dojednania, ktoré žalobkyňa samostatne podpísala, súd prvej inštancie predovšetkým poukázal na to, že žalovaná nepreukázala skutočnosť, aby žalobkyňa bola riadne oboznámená so všeobecnými poistnými podmienkami. Samotná skutočnosť, že žalobkyňa všeobecné poistné podmienky a osobitné zmluvné dojednania podpísala neznamená, že sa skutočne mala možnosť s týmito podmienkami aj oboznámiť. Tieto sú písané malými písmenami, obsahujú množstvo právnickej terminológie a je nemožné, aby žalobkyňa ako priemerný spotrebiteľ mala možnosť si ich prečítať a aby pochopila ich text v tak krátkej dobe, bez možnosti sa s nimi vopred riadne oboznámiť. Tieto boli podpísané v deň uzatvorenia poistnej zmluvy, resp. spolu s poistnou zmluvou. Na tom nič nemení ani skutočnosť, že žalobkyňa podpísala samostatne osobitné zmluvné dojednania odkazujúce na rozhodcovskú doložku, ktoré sú len pokračovaním predtlačeného formulára poistných podmienok. Žalovaná nepreukázala, že žalobkyňa ako spotrebiteľ mala možnosť odmietnuť podpísať rozhodcovskú doložku bez toho, aby tým bol dotknutý zmluvný vzťah. Táto skutočnosť nevyplýva ani zo zmluvy, ani zo všeobecných poistných podmienok a ani z osobitných zmluvných dojednaní. 4. Rozhodcovská doložka je podľa názoru súdu prvej inštancie neplatná aj v zmysle § 8 ods. 1 zákona č. 244/2002 Z.z., nakoľko v rozhodcovskej doložke je uvedené, že spory sa budú riešiť pred Stálym rozhodcovským súdom. Strany sporu však vôbec neurčili tento rozhodcovský súd, preto nie je možné ustáliť, že sa podrobujú predpisom rokovaciemu poriadku toho - ktorého súdu. Takéto dojednanie je podľa názoru súdu prvej inštancie neurčité a nejasné a je neprijateľnou podmienkou, a teda aj neplatným zmluvným dojednaním. 5. Rozhodcovská doložka, tak ako bola zakomponovaná do všeobecných poistných podmienkach je neplatnou aj z dôvodu, že subjekt, ktorý má rozhodovať v rozhodcovskom konaní, je oprávnený určiť výlučne žalovaná. Uvedené taktiež spôsobuje značnú nerovnováhu v postavení účastníkov rozhodcovského konania v neprospech spotrebiteľa. V tom prípade totiž vznikajú pochybnosti o neobjektívnosti rozhodovania v rozhodcovskom konaní. Rozhodcovské konanie sa uskutočnilo na rozhodcovskom súde podľa výberu žalovanej bez toho, aby tento mohla žalovaná ovplyvniť. 6. Zo všetkých vyššie uvedených dôvodov súd prvej inštancie ustálil, že rozhodcovská doložka zakotvená v článku XV.všeobecných poistných podmienok a osobitných zmluvných dojednaniach je neprijateľnou podmienkou, a teda absolútne neplatnou zmluvnou podmienkou vzhľadom na jej rozpor s ustanoveniami o spotrebiteľských zmluvách a ustanoveniami Smernice Rady 93/13/EHS o nekalých podmienkach v spotrebiteľských zmluvách. Rozhodcovský súd preto nemal rozhodnúť na základe tejto doložky a nemal právomoc vo veci konať. Nakoľko rozhodcovská doložka v danej veci núti spotrebiteľa podrobiť sa v prípade sporu výlučne rozhodcovskému konaniu je aj v rozpore s dobrými mravmi, preto je neplatná aj podľa § 39 Občianskeho zákonníka. Z týchto dôvodov žalobe vyhovel a predmetný rozhodcovský rozsudok súd prvej inštancie zrušil. 7. O trovách konania súd rozhodol podľa § 142 ods. 1 O.s.p., a neúspešnú žalovanú zaviazal na náhradu trov konania vzniknutých úspešnej žalobkyni, ktoré pozostávajú z trov právneho zastúpenia. Tie priznal v zmysle § 11, § 13, § 13a vyhl. č. 655/2004 Z.z. za 6 úkonov právnej služby (2 x 60,08 eur, 61,85 eur, 30,92 eur a 2 x 64,54 eur), spolu 342,01 eur, a to za prevzatie a príprava zastúpenia, podanie žaloby, vyjadrenie z 23.1.2014 vyjadrenie k návrhu na prerušenie konania, účasť na pojednávaní dňa 16.6.2015 a 22.9.2015. Priznal aj režijný paušál podľa § 16 ods. 3 vyhl. 655/2004 Z.z. 2 x 7,81 eur, 3 x 8,04 eur, 2 x 8,39 eur, čo spolu činí 56,12 eur, spolu trovy právneho zastúpenia činia 398,13 eur. 8. Podľa § 2 ods. 2 veta prvá zákona č. 71/1992 Z.z. o súdnych poplatkoch a poplatku za výpis z registra trestov zaviazal neúspešnú žalovanú uhradiť súdny poplatok podľa pol. 3 písm. c/ sadzobníka súdnych poplatkov vo výške 331,50 eur. 9. Proti tomuto rozsudku v zákonnej lehote podala odvolanie žalovaná, podľa jeho obsahu z dôvodov podľa § 205 ods. 2 písm. a/, c/, d/ a f/ O.s.p. a odvolaciemu súdu navrhla, aby rozsudok zrušil a vrátil vec súdu prvej inštancie na ďalšie konanie. Podľa názoru odvolateľky súd prvej inštancie mal prihliadnuť na novelu zákona č. 233/1995 Z.z. Exekučného poriadku a zamietnuť žalobu v dôsledku toho, že odpadla vecná legitimácia účastníkov konania. Súd prvej inštancie dospel k nesprávnemu právnemu záveru, keď uzavrel, že rozhodcovskú doložku nie je možné považovať za individuálne dojednanú. Rozhodcovská doložka v danej veci nie je súčasťou všeobecných poistných podmienok, nikdy nebola, ani s nimi nikdy nesplynula. Osobitné zmluvné dojednania, ktorých súčasťou je rozhodcovská doložka, sú jasne oddelené od všeobecných poistných podmienok (ďalej len VPP) a vyžadujú si osobitný podpis. Vzhľadom na skutočnosť, že rozhodcovská doložka v osobitných zmluvných dojednaniach je písomný právny úkon, posudzuje sa tento podľa svojho obsahu, nie podľa názvu, resp. zvýraznenia textu. Dôležitosť textu nie je daná veľkosťou písma, ale skôr súvisí so záujmom čitateľa a jeho zmyslom pre zodpovednosť. Žalobkyňa podpísala všeobecné poistné podmienky a osobitné zmluvné dojednania osobitne. Tým vyjadrila svoju vôľu byť viazaná danou zmluvou. Tiež nie je podstatné, ktorá strana podmienku formulovala, ide tu len o to, že existuje právo oboch strán podmienku individuálne odmietnuť, prijať alebo modifikovať, a to v dôsledku ich osobitného dojednania. Súd prvej inštancie tak opomenul vyhodnotiť, že podmienku môže navrhnúť ktorákoľvek strana, a teda aj dodávateľ aj v rámci štandardnej zmluvy. Podstatné podľa európskych princípov zmluvného práva je, že rozhodcovská doložka bola predmetom rokovania, teda spotrebiteľovi bola vysvetlená, a k podpisu osobitných zmluvných dojednaní došlo, práve po osobnom rokovaní o tejto podmienke, výsledkom ktorej bolo rozhodnutie túto konkrétnu podmienku prijať. Súd prvej inštancie nevykonal žalovanou predložený listinný dôkaz, ktorým je záznam o požiadavkách a potrebách klienta a v súvislosti s ním tiež neaplikoval relevantnú právnu normu, ktorou je zákon č. 340/2005 Z.z. Vo vzťahu k sprostredkovateľovi poistenia podľa tohto zákona, ako i zákona č. 244/2002 Z.z. platí nevyvrátiteľná právna domnienka, že ako sprostredkovateľka poistenia zákony pozná. Poisťovňa nemala inú možnosť, ako akceptovať „záznam“ bona fidae ako pravý, verne odrážajúci skutočný priebeh predzmluvnej komunikácie medzi sprostredkovateľkou poistenia a žalobkyňou. Z tohto záznamu možno vyvodiť, že boli dodržané všetky ustanovenia zákona č. 340/2005 Z.z. Súd tiež nesprávne aplikoval zákon č. 244/2005 Z.z. o rozhodcovskom konaní. Z § 8 ods. 1 tohto zákona vyplýva, že strany sa môžu dohodnúť na postupe dodatočného ustanovenia rozhodcu, a teda že určia rozhodcovský súd až po vzniku sporu. Potom platí, že strany sa podrobia rokovaciemu poriadku rozhodcovského súdu až po jeho určení. Súd prvej inštancie tiež nesprávne aplikoval § 53 ods. 1 Občianskeho zákonníka, keď uzavrel, že rozhodcovská doložka je neprijateľnou zmluvnou podmienkou. Rozhodcovskou doložkou nebola spôsobená značná nerovnováha v právach a povinnostiach zmluvných strán v neprospech žalobcu ako spotrebiteľa, nakoľko žalovaná stanovila iba stály rozhodcovský súd, pričom nemala žiaden vplyv na výber konkrétneho rozhodcu, pretože výber rozhodcu podľa rokovacieho poriadku súdu uskutočňuje generálny riadite podľa vyťaženosti jednotlivých rozhodcov. Poukázala na rozhodnutie Súdneho dvora EÚ C-343/1, z ktorého vyplýva, že rozhodcovská doložka je len vtedy neprijateľná, ak bolo jej úmyslom zbaviť spotrebiteľa po právoplatnom jednostupňovom rozhodnutí rozhodcovského konania, práva podať žalobu alebo akýkoľvek iný opravný prostriedok, napr. žalobu o zrušenie rozhodcovského rozsudku. To však nie je daný prípad. Súd prvej inštancie sa nevyporiadal s argumentmi žalovanej a nezdôvodnil, prečo ich nepokladal za významné alebo nesprávne. Poukázala tiež na to, že súd prvej inštancie rozhodol vo veci dňa 22. 9. 2015, kedy v dôsledku § 243b zákona č. 233/1995 Z.z. rozhodcovský rozsudok prestal účastníkov konania zaväzovať, a teda nemožno ani na jeho podklade vykonať exekúciu. Súd mal preto žalobu o zrušenie rozhodcovského rozsudku zamietnuť. 10. Žalobkyňa vo vyjadrení k odvolaniu navrhla potvrdiť rozsudok ako vecne správny a uplatnila trovy odvolacieho konania. Poukázala na to, že zmluvný vzťah vzniknutý medzi stranami sporu spĺňa všetky znaky spotrebiteľského vzťahu a stotožnila sa so skutkovými a právnymi závermi uvedenými súdom prvej inštancie v napadnutom rozsudku. Poukázala tiež na to, že z rozhodcovského rozsudku sa nedozvie, na akom právnom základe sa jej uložila povinnosť uhradiť dlh žalovanej, nakoľko chýba akákoľvek špecifikácia. Trovy rozhodcovského konania sú zjavne neprimerané k výške dlhu. 11. Krajský súd v Košiciach ako súd odvolací prejednal odvolanie žalovanej bez nariadenia pojednávania v zmysle ust. § 385 ods. 1 zákona č. 160/2015 Z.z. Civilný sporový poriadok (ďalej len "C.s.p."), v rozsahu danom v ust. § 379 a § 380 C.s.p., z hľadísk uplatnených odvolacích dôvodov a dospel k záveru, že odvolanie žalovanej nie je opodstatnené. 12. Rozsudok je vo výroku o zrušení rozhodcovského rozsudku, vo výroku o trovách konania a vo výroku o povinnosti žalovanej zaplatiť súdny poplatok vecne správny, preto ho odvolací súd v zmysle § 387 ods. 1 C.s.p. potvrdil. 13. Rozsudok bol verejne vyhlásený na Krajskom súde v Košiciach dňa 16. 11. 2016 o 09.00 hod. v poj. miestnosti č. dv. 227/II.p., pričom miesto a čas verejného vyhlásenia rozhodnutia boli zverejnené dňa 10. 11. 2016 na úradnej tabuli Krajského súdu v Košiciach v zmysle ust. § 219 ods. 3 C.s.p. 14. Odvolací súd po preskúmaní odvolania dospel k záveru, že odvolacie dôvody namietané žalovanou nie sú naplnené. 15. Súd prvej inštancie vykonal vo veci dokazovanie v dostatočnom rozsahu pre náležité zistenie skutkového stavu, vykonané dôkazy vyhodnotil podľa ust. § 132 O.s.p. účinného v čase jeho rozhodovania, z týchto dôkazov dospel k správnym skutkovým zisteniam, na ktorých aj založil svoje rozhodnutie, zo zisteného skutkového stavu vyvodil aj správny právny záver, pričom sa nedopustil ani žiadnej vady konania, ktorá by mala za následok nesprávne rozhodnutie vo veci, preto odvolací súd rozsudok ako vecne správny potvrdil. 16. Správne, podrobné a zákonu zodpovedajúce sú aj dôvody rozsudku, s ktorými sa odvolací súd v celom rozsahu stotožňuje a na tieto odkazuje (§ 387 ods. 2 C.s.p.). 17. K dôvodom uvedeným v napadnutom rozsudku a k odvolacím námietkam žalovanej odvolací súd dopĺňa nasledovné: 18. Odvolací súd v súvislosti s odvolacími námietkami týkajúcimi sa aplikácie ust. § 243d zákona č. 233/1995 Z.z., prechodných ustanovení k právnym úpravám účinným od 1. 1. 2015, ktoré stanovuje, že exekučné konanie na podklade rozhodcovského rozhodnutia vydaného v rozhodcovskom konaní, ktorého predmetom je spor spĺňajúci podmienky podľa osobitného predpisu vydaného pred 1. 1. 2015, možno začať len do 3 mesiacov od účinnosti tohto zákona, uvádza, že tieto nie sú opodstatnené. Je pravdou, že na základe návrhu na vykonanie exekúcie podaného po vyššie spomínanej lehote nemožno udeliť poverenie na vykonanie exekúcie a rozhodcovské rozhodnutie prestáva účastníkov rozhodcovského konania zaväzovať. Ide o prelomenie materiálnej (nie formálnej) právoplatnosti rozhodcovského rozsudku, preto rozhodcovský rozsudok sa zo zákona nezruší. V dôsledku zmeny právnej úpravy preto nedošlo k zániku možnosti žalobkyne domáhať sa zrušenia rozhodcovského rozsudku, keďže v prípade vyhovenia žalobe by žalobkyňa docielila opätovné prejednanie veci a meritórne rozhodnutie súdom. 19. Správne súd prvej inštancie na základe vykonaného dokazovania dospel k záveru o splnení zákonných podmienok pre zrušenie rozhodcovského rozsudku z dôvodu podľa § 40 ods. 1 písm. c/ zákona č. 244/2002 Z.z., keďže rozhodcovský súd rozhodol vo veci na základe neplatnej rozhodcovskej doložky. 20. Nárok, o ktorom bolo rozhodnuté rozhodcovským súdom žalovaná opiera o zmluvné dojednanie, ktoré súvisí s poistnou zmluvou, uzavretou medzi stranami sporu a ktorá je jednoznačne zmluvou spotrebiteľskou, keďže napĺňa všetky znaky podľa § 52 ods. 1, 3, 4 Občianskeho zákonníka, účinného v čase uzavretia zmluvy. Niet pochýb o tom, že poistnú zmluvu uzavrela žalovaná, ktorá pri poskytovaní poistenia vystupovala v rámci svojej podnikateľskej činnosti ako dodávateľ a žalobkyňa vystupovala ako fyzická osoba, ktorá zabezpečovala svoje potreby, teda ako spotrebiteľ. Súčasne išlo o štandardnú formulárovú zmluvu, keďže daný zmluvný vzťah sa riadil aj obsahom zmluvných dojednaní, obsiahnutých vo VPP, ktoré sa stali súčasťou zmluvy a ktoré spĺňajú všetky znaky zmluvy formulárovej. 21. Správne súd prvej inštancie pri posudzovaní platnosti rozhodcovskej doložky túto skúmal aj z pohľadu ochrany spotrebiteľa a správne uzavrel aj neprijateľnosť preskúmavanej rozhodcovskej doložky. 22. V prejednávanej veci žalobkyňa dôvodne namietala neprijateľnosť rozhodcovskej doložky, keďže táto nebola individuálne dojednaná a spôsobila nevyváženosť v právach a povinnostiach zmluvných strán v jej neprospech ako spotrebiteľa (§ 53 ods. 1 Občianskeho zákonníka). 23. Rozhodcovská doložka, tak ako bola zakomponovaná vo VPP splynula s ostatnými poistnými podmienkami, jej obsah spotrebiteľ nemohol žiadnym spôsobom ovplyvniť a ani sa s ním dôsledne oboznámiť. Aj keď rozhodcovská doložka bola vo VPP zvýraznená v tabuľke a označená ako „osobitné zmluvné dojednania“ možno jednoznačne uzavrieť, že fakticky splynula s ostatnými poistnými podmienkami, keďže nasledovala ako pokračovanie predtlačeného formulára v neprehľadnom texte, písanom drobným písmom, a tiež bola podpísaná v rovnaký deň ako VPP, preto správne uzavrel súd prvej inštancie, že rozhodcovská doložka nebola individuálne dojednaná. Žalovaná v konaní nepreukázala ani tú skutočnosť, že žalobkyňa mohla jej uzavretie vylúčiť, resp. zmeniť obsah tohto zmluvného dojednania, pričom dôkazné bremeno v tomto smere zaťažovalo žalovanú (§53 ods. 3 Občianskeho zákonníka). Nemožno opomenúť ani tú rozhodujúcu skutočnosť, že výslovne v rozhodcovskej doložke bolo odkázané na čl. XV. VPP, ktoré sa jednoznačne stali súčasťou poistných podmienok. Na tomto závere nemení nič ani tá skutočnosť, že žalobyňa podpísala „Záznam o potrebách klienta“, ktorý taktiež spĺňa znaky formulárovej zmluvy. 24. Svojím obsahom a formou rozhodcovská doložka z dôvodov vyššie uvedených spôsobila nevyváženosť práv a na povinností zmluvných strán v neprospech žalobkyne ako spotrebiteľa. Navyše išlo o rozhodcovskú doložku, ktorá zakotvila výlučnú právomoc rozhodcovského súdu vec prejednať, čo zakladá dôvod jej neprijateľnosti podľa § 53 ods. 4 písm. r/ Občianskeho zákonníka. 25. Neplatná rozhodcovská doložka nemôže založiť právomoc rozhodcovského súdu na konanie a rozhodnutie a je dôvodom na zrušenie rozhodcovského rozsudku podľa § 40 ods. 1 písm. c/ zákona č. 244/2002 Z.z. 26. Bez právneho významu vo vzťahu k prejednávanej veci je, že zmluva bola uzavretá cestou sprostredkovateľa, nakoľko súd túto posudzoval podľa jej obsahu. Zmluvnými stranami pritom boli žalobkyňa a žalovaná, preto táto zmluva zaväzuje iba zmluvné strany. 27. Odvolací súd sa zhoduje aj so záverom súdu prvej inštancie o neplatnosti rozhodcovskej doložky z dôvodu, že rozhodcovská doložka neobsahuje určenie rozhodcu, resp. konkrétny spôsob jeho určenia. Takáto rozhodcovská doložka je neplatná v zmysle § 39 Občianskeho zákonníka pre rozpor so zákonom. 28. Podľa § 3 ods. 1 zákona č. 244/2002 Z.z. rozhodcovská zmluva je dohoda medzi zmluvnými stranami o tom, že všetky alebo niektoré spory, ktoré medzi nimi vznikli alebo vzniknú v určenom zmluvnom alebo v inom právnom vzťahu, sa rozhodnú v rozhodcovskom konaní. 29. Podľa § 4 ods. 1 cit. zákona rozhodcovská zmluva môže mať formu osobitnej zmluvy alebo formu rozhodcovskej doložky k zmluve. 30. Podľa § 4 ods. 2 cit. zákona rozhodcovská zmluva musí mať písomnú formu, inak je neplatná. Písomná forma je zachovaná, ak je rozhodcovská zmluva obsiahnutá v dokumente podpísanom zmluvnými stranami alebo vo vzájomne vymenených listoch, ak je dohodnutá telefaxom alebo pomocou iných telekomunikačných zariadení, ktoré umožňujú zachytenie obsahu rozhodcovskej zmluvy a označenie osôb, ktoré ju dohodli. 31. Podľa § 8 ods. 1 cit. zákona zmluvné strany sa v rozhodcovskej zmluve môžu dohodnúť na osobe rozhodcu (rozhodcov) alebo na postupe jeho dodatočného ustanovenia. 32. Podľa § 8 ods. 2 cit. zákona ak sa zmluvné strany nedohodli na osobe rozhodcu (rozhodcov), ani na postupe jeho dodatočného ustanovenia, a/ pri rozhodcovskom konaní s tromi rozhodcami každá zmluvná strana ustanoví jedného rozhodcu a takto ustanovení rozhodcovia následne ustanovia tretieho predsedajúceho rozhodcu; ak zmluvná strana neustanoví rozhodcu do 15 dní od požiadania druhej zmluvnej strany alebo ak dvaja ustanovení rozhodcovia neustanovia tretieho predsedajúceho rozhodcu do 30 dní od ich ustanovenia, rozhodcu na žiadosť zmluvnej strany ustanoví vybraná osoba alebo súd, b/ pri rozhodcovskom konaní s viac ako tromi rozhodcami sa postupuje primerane podľa písmena a), c/ pri rozhodcovskom konaní s jedným rozhodcom tohto rozhodcu na žiadosť zmluvnej strany ustanoví vybraná osoba alebo súd. 33. Ako vyplýva z vyššie cit. zákonných ustanovení, vzhľadom na skutočnosť, že pre platnosť rozhodcovskej doložky sa vyžaduje jej písomné dojednanie je nevyhnutné, aby písomnou formou bol ustanovený aj rozhodca, ktorý bude prejednávať a rozhodovať vec v rozhodcovskom konaní alebo postup jeho ustanovenia. Pre zachovanie transparentnosti výberu rozhodcu a rovnosti strán v rozhodcovskom konaní nemôže byť výber rozhodcu ponechaný len na vôli jednej zo sporových strán. Táto požiadavka je zvlášť zvýraznená v spotrebiteľských vzťahoch, keďže jej porušenie spôsobuje značnú nerovnováhu v právach a povinnostiach zmluvných strán v neprospech spotrebiteľa, teda ak k výberu rozhodcu dochádza zo strany dodávateľa. 34. V prejednávanej veci z osobitných zmluvných dojednaní nevyplýva, že by sa strany sporu dohodli na osobe rozhodcu alebo postupe jeho ustanovenia tak, ako má na mysli § 8 ods. 1 zákona č. 244/2002 Z.z., preto rozhodcovskú doložku nemožno považovať za platnú. 35. Zo všetkých vyššie uvedených dôvodov odvolací súd potvrdil rozsudok o zrušení rozhodcovského rozsudku vrátane výroku o trovách konania a povinnosti žalovanej zaplatiť súdny poplatok ako vecne správny. 36. O trovách odvolacieho konania rozhodol odvolací súd podľa § 396 ods. 1 C.s.p. v spojení s § 255 ods. 1 C.s.p. tak, ako vyplýva z enunciátu tohto rozhodnutia. Žalovaná nebola v odvolacom konaní úspešná, preto jej nárok na náhradu trov konania nepatrí, naopak žalobkyňa bola v konaní úspešnou, preto jej patrí náhrada trov konania voči neúspešnej žalovanej. 37. Toto rozhodnutie prijal senát Krajského súdu v Košiciach pomerom hlasov 3:0. Poučenie: Proti tomuto rozhodnutiu odvolanie n i e j e prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 C.s.p.). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 C.s.p.). Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 1,2 C.s.p.). Dovolanie len proti dôvodom rozhodnutia nie je prípustné (§ 423 C.s.p.). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 1,2 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 C.s.p.). Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania (§ 430 C.s.p.).

